Først hed turneringen Made In Denmark, senere blev det til Made In Himmerland. I starten spillede de i turneringen i Gatten, men et enkelt år blev den afholdt i Silkeborg, inden Gatten blev fast vært for den prestigefyldte golfturnering. En af de eneste ting, der går igen i den efterhånden ni år gamle golfturnering er Susanne Nielsen fra Sindal. Siden 2014 har hun været frivillig ved den danske golfturnering, der er en del af DP World Touren – tidligere kendt som European Tour – og ved den allersidste udgave af Made In Himmerland, hjælper Susanne Nielsen også til – for niende år i træk. - Når sådan en mulighed her byder sig, så er det fedt at være med, og det er bare en helt særlig følelse, at være en del af sådan et sammenhold, siger Susanne Nielsen. 600 frivillige Udstyret med kaffe, vand og sandwich bag på hendes golfvogn sørger hun for, at ingen af de andre frivillige mangler hverken vådt eller tørt. Frivillige har siden Made In Himmerlands begyndelse spillet en vigtig rolle for turneringen. I år er der omkring 600 frivillige, der hjælper til med at få en af de største danske sportsbegivenheder i år til at løbe rundt. - Hele den der stemning, der er hernede – det er lidt svært at beskrive, hvis ikke man har været en del af det, men der er bare en speciel stemning, når man kommer herned og mødes, siger Susanne Nielsen. Ude på spillernes træningsbane kører en anden frivillig rundt og samler bolde op i et specialdesignet køretøj. Stig Refsgaard kan ikke prale af at have været med i alle årene, som Susanne Nielsen, men i år er hans femte som frivillig ved golfturneringen, hvor han sammen med golfklubben fra hjembyen Glyngøre hjælper til. - Der er jo rigtig meget fællesskab i sådan noget som det her, så det er det, det drejer sig om for mig, siger Stig Refsgaard. Slut med Made In Himmerland Selvom Susanne Nielsen har været med hvert eneste år som frivillig, så bliver i år hendes sidste i Gatten. Næste år skifter turneringen nemlig både ejer, navn og lokation, men én ting kan de ikke komme af med. - Det bliver spændende at komme ud at se, hvilke golfbaner der kan gøre det lige så godt som Himmerland kan, siger Susanne Nielsen. Er du med uanset hvor? - Ja, selvfølgelig er jeg det, svarer Susanne Nielsen. Den allersidste udgave af Made In Himmerland begyndte torsdag og slutter med finalerunde søndag.

Referat:
Siden 2014 er der blevet spillet golf på højeste niveau i Gatten til Made In Himmerland.